

VLADA REPUBLIKE HRVATSKE

Zagreb, 31. kolovoza 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o dopuni Zakona o šumama |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr



**VLADA REPUBLIKE HRVATSKE**

 **PRIJEDLOG UREDBE O DOPUNI ZAKONA O ŠUMAMA**

**Zagreb, kolovoz 2023.**

**PRIJEDLOG**

Na temelju članka 1. Zakona o ovlasti Vlade Republike Hrvatske da uredbama uređuje pojedina pitanja iz djelokruga Hrvatskoga sabora (»Narodne novine«, broj 149/22.), Vlada Republike Hrvatske je na sjednici održanoj \_\_\_\_\_\_\_\_\_\_\_ donijela

**UREDBU**

**O DOPUNI ZAKONA O ŠUMAMA**

Članak 1.

1. U Zakonu o šumama (»Narodne novine«, br.: 68/18, 115/18, 98/19, 32/20 i 145/20.) u članku 23. iza stavka 2. dodaje se novi stavak 3. koji glasi:

„(3) Iznimno od stavka 1. ovog članka ministar može u slučaju pojave prirodne nepogode, donijeti naredbu kojom se zabranjuje provođenje pojedinih radova gospodarenja šumama određenih šumskogospodarskim planovima, u skladu s načelima održivog gospodarenja šumama.“.

Dosadašnji stavak 3. postaje stavak 4.

Članak 2.

Ova Uredba stupa na snagu prvoga dana od dana objave u »Narodnim novinama«.

**O B R A Z L O Ž E N J E**

**Uz članak 1.**

Ovom Uredbom uređuje se pitanje tekuće gospodarske politike, zaštićuje okoliš i priroda koje ima direktni utjecaj na gospodarstvo.

Predmetnom odredbom određuje se kako ministar može u slučaju pojave prirodne nepogode, donijeti naredbu kojom se zabranjuje provođenje pojedinih radova gospodarenja šumama određenih šumskogospodarskim planovima, u skladu s načelima održivog gospodarenja šumama. Posljednjih godina veliki kompleksi šuma učestalo su izloženi intenzivnim pritiscima biotskih, abiotskih i antropogenih štetnih čimbenika kao što su ledolomi, vjetrolomi, naglo širenje štetnika i biljnih bolesti te šumski požari. Učestalu pojavu i razoran intenzitet prirodnih nepogoda povezujemo s klimatskim promjenama. Šumom i šumskim zemljištem u Republici Hrvatskoj gospodari se na temelju šumskogospodarskih planova. Šumskogospodarski planovi su temeljni dokumenti za gospodarenje i korištenje šuma i šumskih zemljišta na području Republike Hrvatske, koji utvrđuju uvjete za održivo gospodarenje šumama i šumskim zemljištem i zahvate u tom prostoru, potreban opseg uzgoja i zaštite šuma, mogući stupanj iskorištenja te uvjete za gospodarenje životinjskim svijetom. Gospodarenje šumom i šumskim zemljištem obuhvaća radove: izrade, obnove i revizije šumskogospodarskih planova, prirodne obnove šuma, umjetne obnove šuma, podizanja novih šuma na neobraslom šumskom zemljištu, konverzije šuma, sanacije i obnove šuma oštećenih biotskim i abiotskim čimbenicima, njege šuma, zaštite šuma od štetnih organizama i požara, doznake stabala, čuvanja šuma, rasadničarstva i sjemenarstva, planiranja, projektiranja, izgradnje, rekonstrukcije i održavanja šumske infrastrukture održavanja izvora, bunara i cisterni, pridobivanja drvnih šumskih proizvoda, pridobivanja nedrvnih šumskih proizvoda i održavanja neobrasloga šumskog zemljišta za potrebe očuvanja bioraznolikosti. Zakonom o šumama određeno je kako su šumoposjednici dužni gospodariti šumom i šumskim zemljištem na način propisan imenovanim zakonom. Isto tako, radi osiguranja provedbe sveeuropskih kriterija te uvažavanja općeg interesa u gospodarenju šumama, šumoposjednici su dužni gospodariti šumama u skladu sa šumskogospodarskim planovima. Između ostalog to podrazumijeva i izvršenje propisa određenih šumskogospodarskim planovima, što uključuje sve radove gospodarenja šumama.

**Uz članak 2.**

Propisuje se objava u Službenom glasilu Republike Hrvatske i stupanje na snagu ovoga Zakona.